Valmieras Kultūras centrs

ATCELTS! Alīsijas Edelvaisas koncerts
2024-03-23 19:00 - 20:30 (Europe/Helsinki) | Valmieras Kultūras centra lielā zāle, Rīgas iela 10, Valmiera, Latvija
ATCELTS Alīsijas Edelvaisas koncerts! Organizatori atvainojas par sagādātajām neērtībām!
***
Ar vairākiem koncertiem nākamā gada martā Latvijā koncertēs austriešu dziesminiece, multiinstrumentāliste, cirka māksliniece un aktrise Alīsija Edelvaisa (Alicia Edelweiss).
Mūziķes dzīves stāts līdzinās piedzīvojumu filmai. Būdama pusaudze, Alīsija sāka savu muzikālo karjeru kā ielu muzikante, divus gadus ar autostopiem apceļoja Eiropu. Alīsiju muzikālo stilu varētu raksturot kā kamerpopa un eksperimentālās folkmūzikas apvienojumu. Mūziķe izkopusi spilgtu un neaizmirstamu vizuālo tēlu, viņas dziesmu teksti ir kā dzeja, tajos ir daudz tiešuma, nepieradinātības, asuma, humora un arī sirsnības. Ēdelvaisas koncerti vienmēr ir kā savdabīga teātra izrāde.
2019. gadā Ēdelveisa izdeva savu debijas albumu When I’m Enlightened, Everything Will Be Better. Vīnē mītošā dziedātāja regulāri uzstājas dažādos Eiropas klubos un festivālos. Viņas neordinārā dzīves uztvere un neparastais skatījums uz dzīvi ļoti silgti izpaužas Alīsijas mūzikā, un tā ir neaizmirsta dzīvā koncerta pieredze ik vienam klausītājam.
Koncerti norisināsies 21. martā Rīgā, Kultūras centrā “Ziemeļblāzma”, 22.martā Valmieras Kultūras centrā.
Biļešu skaits ir ļoti ierobežots. Biļetes pieejamas “Biļešu Paradīzes” kasēs visā Latvijā un www.bilesuparadize.lv

Amatierteātra “Valmiermuižnieki” Vigitas Pumpures komēdijas “Tobiass ir miris, lai dzīvo Tobiass” pirmizrāde
2024-03-23 17:00 - 18:00 | Kocēnu kultūras nams, Alejas iela 3, Kocēni
23.martā plkst.17.00 Kocēnu Kultūras namā amatierteātra “Valmiermuižnieki” lugas “Tobiass ir miris, lai dzīvo Tobiass” pirmizrāde.

Spraiga darbība. Kaimiņu attiecības. Kalniņi pret Purviņiem, suņi pret kaķiem (uz skatuves neparādās), robežu dalīšana, vīru draudzība un visam pa vidu Pīļu Milda, vācēja Vanda, smukā Valentīna un Policiste Maša.
Autors: Vigita Pumpure
Žanrs: komēdija. Anekdotisks gadījums.
Lomās:
Modris – Purviņu saimnieks – Aigars Puriņš
Marija – Modra sieva – Santa Puriņa
Kārlis – Kalniņu saimnieks – Andrejs Miķelsons
Rita – Kārļa sieva – Ināra Miķelsone
Pīļu Milda – veca kaimiņiene – Inga Stilve
Vanda – vēl viena kaimiņiene – Jana Alksne
Policiste Maša – runā latviski ar krievu valodas akcentu – Sarma Laicāne
Pastniece Valentīna – Ineta Fimbauere
Jurčiks – it kā meistars – Ilmārs Beroza
Režisore – Iveta Kļaviņa
Ieeja: 3 EUR, biļetes pirms pasākuma varēs iegādāties Kocēnu Kultūras namā.

Laikmetīgā teātra "Volatus" izrāde "Rūgts"
2024-03-21 20:00 - 21:00 | Kocēnu kultūras nams, Alejas iela 3, Kocēni
21.martā plkst.20.00 aicinām uz laikmetīgā teātra “Volatus” Laras Mercas dramatisko komēdiju “Rūgts!” Kocēnu Kultūras namā!
Magda un Olafs ir precējušies 15 gadus. Lai arī viņu attiecībām nedaudz pietrūkst kaisles, viņu ģimene ir tuvu ideālai. Visu nedaudz sarežģī vien divas lietas – Magdas jaunā un karstasinīgā draudzene Amanda un fakts, ka Olafs ir tikai vīrietis.
Malku ugunī piemet Magdas māsa Digne, kura cenšas visiem atraisīt acis, bet vai to vajag?! Jo ir ieradies Magdas jaunības draugs Toms.
Kā attīstīsies šis attiecību pineklis, skatieties Laras Mercas jaunajā izrādē “Rūgts!”
Ieeja: 7 EUR. Biļetes pirms pasākuma varēs iegādāties Kocēnu Kultūras namā.
Pasākumu rīko biedrība “Laikmetīgais Teātris Volatus”

Pavasara saulgriežu sagaidīšana Sietiņieža Baltajā kalnā
2024-03-20 06:00 - 07:00 | Sietiņiezis
Valmieras Kultūras centra Tautas mūzikas kopa (vadītāja Līga Jeleviča) un tradīciju kopa “Griezes” ielūdz uz pavasara saulgriežu sagaidīšanu LIELĀ DIENA Sietiņieža Baltajā kalnā 20. martā plkst. 6.00.
Līdzi aicinām ņemt rotājumus ugunij (piemēram, pagājušā gada Jāņu vainagu), vārītu olu un brokastu cienastu!
Tikšanās vieta: Sietiņieža stāvlaukumā plkst. 5.45.
Aptuvenais pasākuma ilgums: līdz plkst.7.00.
Apmeklējums bez maksas.

Koncertuzvedums “Adamsu ģimenes melnā trešdiena”
2024-03-19 14:00 - 15:00
19.martā plkst.12.00 un 14.00 Valmieras Kultūras centrā koncertuzvedums “Adamsu ģimenes melnā trešdiena” koncertu ciklā “Mūzika Tev”.
Daudzi kino mīļotāji ar lielu interesi jau daudzu gadu garumā uz ekrāna sekojuši Adamsu neparastajai ģimenei. Samērā nesen parādījies vēl viens kinodarbs, kas saistījis arī skolēnus, proti, Adamsu pāra atvases – meitenes Trešdienas (Wednesday) neparastā personība un piedzīvojumi vēl neparastākajā skolā. Taču, lai cik dažādi jaunieši nemācītos skolā, ar laiku izkristalizējas, kurš ir gatavs cīnīties pret ļaunumu, jo labajam jāsastopas ar ļaunumu vai ik uz soļa.
Adamsu ģimenes un neparastās skolas mazliet baiso un dīvaino notikumu virpulī iejuks galveno varoņu atveidotāji – Elza Rozentāle un Ralfs Eilands, Ieva Parša un grupas “Dzelzs vilks” solists Juris Kaukulis, NMV Rīgas Baletskolas audzēkņi un instrumentālā grupa Edgara Beļicka vadībā.
Koncertuzveduma muzikālo programmu veido tādas Latvijā un pasaulē pazīstamas dziesmām, kā J. Lūsēna “Paši skaistākie vārdi”, Ufo “Mocīt’s”, grupas “Dzelzs vilks” “Klau, klau, cik sēri zvana” un “Sažņaudzas manas rokas” dziesmas, kā arī grupas “Nirvana” grāvēju “Smells like teen spirit” u.c.
Norises laiks un vieta: 19. martā plkts. 12.00 un 14.00 Valmieras Kultūras centrā (Rīgas iela 10, Valmiera).
Ieeja: 7 EUR

Koncertuzvedums “Adamsu ģimenes melnā trešdiena”
2024-03-19 12:00 - 13:00 | Valmieras Kultūras centra lielā zāle, Rīgas iela 10, Valmiera, Latvija

"Very Cool People" un Paulas Saijas koncerts
2024-03-16 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
16. martā Valmieras Kultūras centrā koncertēs grupa “Very Cool People” un Paula Saija.
“Very Cool People” ir populārākā latviešu jazz-funk grupa. Kopā ar šarmanto dziedātāju Paulu Saiju radīta jauna, ar līdzdziedamām melodijām un skatuvisko enerģiju piepildīta dziesmu programma, kas pēcāk tiks izdota arī albuma formātā.
Par radio hitu jau kļuvusi dziesma “Viens otram pretī” un “Rikšiem”, kurām radīti arī video, bet visa jaunā programma līdz briljantīgam mirdzumam pieslīpēta nesenos koncertos gan Latvijā, gan Lietuvā, Čehijā, Slovākijā un Vācijā.
Koncertprogrammas dziesmu autori ir paši grupas “Very Cool People” dalībnieki – Elvijs Grafcovs, Māris Jēkabsons, Kristaps Lubovs, Andris Buiķis un Māris Vitkus. Teksti pašiem programmas izpildītājiem, kā arī pieaicinātajiem autoriem tapuši gan angļu, gan latviešu valodā.
Ar dziedātāju Paulu Saiju grupa sadarbojas kopš 2018. gada, kad viņa “Very Cool People” koncertos piedalījās dažās no dziesmām, vēl studējot džeza vokālu Jāzepa Mediņa Rīgas mūzikas vidusskolā. 2019. un 2020. gadā Paula devās līdzi grupai arī uz starptautiskajiem festivāliem “Klaipeda Castle Jazz”, “Šiauliai Jazz”, “Augustibluus” un vēl citiem.
“Tagad ar Paulu esam uzsākuši pavisam nopietnu sadarbību, jo viņa ir kļuvusi par spēcīgu dziedātāju ar savu, oriģinālu balsi, tādēļ mums ir liels prieks par jauno oriģinālmūzikas koncertprogrammu,” piebilst Elvijs.
“Very Cool People” aktuālajā sastāvā darbojas Paula Saija (vokāls), Elvijs Grafcovs (ģitāra), Māris Jēkabsons (tenora saksofons), Kristaps Lubovs (baritona saksofons), Laura Rozenberga (trombons, vokāls), Oskars Ozoliņš (trompete), Māris Vitkus un Andris Kauliņš (taustiņinstrumenti), Jānis Olekšs (basģitāra) un Andris Buiķis (bungas), Antra Kūmiņa un Kitija Blūma (bekvokāli).

Ieeja: 20-25 EUR. Biļetes pie galdiņiem cenā iekļauta vīna glāze. Ar Valmieras kultūras karti 1 EUR atlaide.
Biļetes: https://www.bilesuparadize.lv/lv/event/134206

Rokopera "Sfinksa"
2024-03-15 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
Jauniestudējumā atdzimst Jāņa Lūsēna un Māras Zālītes rokopera SFINKSA – muzikāls stāsts par slavenā pareģa Eižena Finka suģestējošo likteni. Finks bija viena no neparastākajām un noslēpumainākajām personībām 20.gadsimta Latvijā. Librets veidots, balstoties uz patiesiem notikumiem, arī darbojošās personas ir reāli eksistējuši cilvēki – Finka sieva Anna, viņa īslaicīgā aizraušanās Alise, laupītāja un slepkavas Anša Kaupēna līgava Vallija, Latvijas preses karaliene Emīlija Benjamiņa un daudzi citi. Finku sauc arī par Latvijas Nostradamu – viņš paredzējis Latvijas pirmā prezidenta Jāņa Čakstes nāvi, Benjamiņas traģisko likteni, kā arī precīzi pareģojis savu miršanas gadu, mēnesi, dienu un stundu.
“Ir IzRedzētie, kuru liktenis vai karma ir spēt izDzīvot Dualitātē starp realitāti un esamību. Mūsu Finks – Izstumtais. Redzīgais. Spēlmanis. Pret saBIEDRĪBU – sociumu, kas sevī ietver izdzīvošanu, nodevību, liekulību, mantkāri, manipulāciju. Tikai jautājums – kurš ar kuru manipulē? Un kas vai kurš kā diriģents vada šo cirka izrādi, kas saucas – dzīve? Finks – vizulis uz sociuma makšķeres? Vai zivs, kura noķerta laikmeta tīklos? Atbilde katram laikmetam vai gadsimtam sava. Mums ir sava Laikmeta atBILDE. Jaunajā iestudējumā meklēsim atbildi un uzdosim jautājumus kopā. Eižens Finks palīdzēs. Jo Viņam ir ko teikt. Vēl joprojām”, uzsver jauniestudējuma režisore Rēzija Kalniņa.
Eižena Finka lomā iejutīsies aktieris Maksims Busels, kura kontā jau ir vairākas izcili nospēlētas galvenās lomas M.Čehova Rīgas Krievu teātrī (Hamlets, Grāfs Monte Kristo, Leģenda par Pianistu u.c.), daudzi Maksimu atceras arī kā šova “Dejo ar zvaigzni” pēdējās sezonas uzvarētāju. Otrs Eižena Finka lomas atveidotājs būs aktieris un dziedātājs Emīls Kivlenieks*. Finka sievas Annas lomā Beāte Zviedre, Finka mīļoto Alisi, Otto Švarca firmas mantinieci atveidos Anmary, Latvijas preses karalienes Emīlijas Benjamiņas lomā Antra Stafecka, Kaupēna mīļotā meitene Vallija – aktrise Elīna Bojarkina vai Austra Elza Kozuliņa, Pratinātājs ar četrām sejām – Latvijas drošības policists, vācu virsnieks, krievu čekists un pēckara LPSR milicis būs Atis Zviedris. Rokoperā piedalīsies arī Laura Erdlāne, Elizabete Zagorska, Edvards Grieze, Emīls Gilučs, Toms Kalderauskis, Artūrs Biķernieks, Sarma Liede, Zane Lazdiņa, Ralfs Puzāns, Patriks Tabaks un Voldemārs Rode.
Pie taustiņiem pats autors Jānis Lūsēns, ģitāra – Aivars Gudrais, sitaminstrumenti – Harijs Gūtmanis, basa ģitāra – Jānis Lūsēns jun.
Režisore – Rēzija Kalniņa, režisores asistents – Voldemārs Rode, scenogrāfs – Normunds Bērziņš (MAD), kostīmu māksliniece – Beāte Gleima (BeaA), horeogrāfe – Katrīna Liseka (Cat), vokālā pedagoģe – Ilze Dzenīte. Producents – Aigars Dinsbergs (Producentu Grupa 7).
Producentu grupa 7 turpina iet savu muzikālo izrāžu ceļu (Māsa Kerija, Kaupēn, mans mīļais, Agrā Rūsa, Lāčplēsis) un atgriežas pie labi zināmiem un tautā mīlētiem iestudējumiem.
* Finka lomā – Emīls Kivlenieks (izrādes Cēsis 24.02 plkst. 15:00, Jelgavā 09.03 plkst. 14:00, Ventspilī 17.03 plkst. 14:00, Rīgā 10.04 plkst. 19:00)

"Valmiermuižnieki" izrāde "Dzimumdienas rītā" un "Turi buru" izrāde "Miss Latvija"
2024-03-10 13:00 - 15:00 | Kocēnu kultūras nams, Alejas iela 3, Kocēni
10.martā plkst. 13.00 Kocēnu Kultūras namā amatierteātra “Valmiermuižnieki” izrāde pēc A.Upīša lugas “Dzimumdienas rītā” motīviem un Zilākalna amatierteātra “Turi buru” izrāde pēc lugas “Miss Latvija” motīviem.
Amatierteātra “Valmiermuižnieki” izrāde “Dzimumdienas rītā” – traģikomēdija vienā cēlienā – veidota pēc Andreja Upīša literārā darba motīviem. Lugas pamatā ir mūžam aktuālais stāsts par cilvēku, kurš savā dzimšanas dienas rītā ir apņēmies sākt jaunu dzīvi un kļūt labāks. Izrādē stāstīts par savstarpējām cilvēciskajām attiecībām ģimenē, kā arī kungu un kalpu starpā. Režisore – Iveta Kļaviņa.
Zilākalna amatierteātris “Turi buru” Kocēnu Kultūras namā viesosies ar izrādi “Miss Latvija” pēc Kārļa Kraujiņa darba motīviem. Režisore – Linda Laiva.
Ieeja: 3 EUR. Biļetes pirms pasākuma varēs iegādāties Kocēnu Kultūras namā.

Ģirta Ķestera jubilejas izrāde "Vīrietis, kurš gaida"
2024-03-09 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Jautrs un aizkustinošs stāsts par vīrieti, kuram gadās piedzīvojums, kurš liek pārvērtēt savu dzīvi. Parevidēt dzīves “skapi”, lai pielaikotu, kurš kostīmiņš vēl der, bet kurš jau ir par mazu. Tas ir laiks pārvērtēt savas bijušās, esošās un nākotnes attiecības. Tas varētu būt arī stāsts par aktieri Ģirtu Ķesteri. Bet varbūt arī nē. Varbūt tas ir uzdevums skatītājiem – uzminēt, kas stāstā ir no aktiera dzīves, bet kas ir piedomāts. Varbūt tas ir stāsts par mums visiem, nonākot negaidītā situācijā? Bet tas noteikti ir stāsts par attiecībām – par vēlmi mīlēt un tikt mīlētam!
Uz skatuves Ģirts Ķesteris nebūs viens. Viņam pievienosies Lelde Dreimane vai Ērika Eglija – Grāvele.
Kaligula, Drakula, Mefistofelis, Nekrofils, Mekijs Nazis, Dons Žuāns, Helge, Emīls Dārziņš, Leons, Fēliks un vēl un vēl. Ģirts Ķesteris ir reizē viņi visi un tajā pašā laikā – neviens no viņiem nav Ģirts Ķesteris. Neatkārtojams, rāmjos neierāmējams un standartos neierakstāms, apbrīnots, nīsts, par seksīgāko vīrieti Latvijā neskaitāmas reizes nosaukts, režisoru iekārots un publikas mīlēts – Ģirts 2024. gada 14. februārī svinēs savu 60. dzimšanas dienu. Svinot viņa jubileju, piedāvājam īpaši Ģirtam rakstītu dramaturģes Aivas Birbeles lugas iestudējumu – “Vīrietis, kurš gaida”. Jo mēs visi gaidām tikšanos ar Ģirtu un viņš gaida skatītājus!
Režisors Gundars Silakaktiņš.

Koncertprogramma “Marts. Meitenes. Mīlestība.”
2024-03-08 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
8.martā plkst.19.00 Valmieras Kultūras centrā aicinām uz pavasarīgu un sievišķīgu satikšanos mūzikā koncertā „Marts. Meitenes. Mīlestība.”!
“Marts, kad pavasara reibums jau tik tuvu… Meitenes, kas izstaro sievišķību un ticību skaistajam… Mīlestība, kas vieno… Šādās sajūtās pacelsimies kopā ar koncerta dalībniekiem: saksofonu ansambli „Valmieras meitenes”, bigbendu „Valmieras puikas”, grupu „Silueti”, kā arī mūziķi un vakara vadītāju Renāru Veličko,” stāsta saksofonu ansambļa “Valmieras meitenes” vadītāja Agnese Geduševa-Jefimova.
Koncertā skanēs gan pašu radītas oriģinālkompozīcijas pavasarīgās un romantiskās noskaņās, gan arī dalībnieku iecienītākās latviešu un ārzemju melodijas.
Biļetes cena pie galdiņa: 10 EUR, uz paaugstinājuma – 7 EUR. Ar Valmieras kultūras karti 1 EUR atlaide no biļetes cenas.

Mārtiņa Freimaņa dziesmu koncerts “Tu esi mans draugs…”
2024-03-03 16:00 - 17:00 | Valmieras Kultūras centra lielā zāle, Rīgas iela 10, Valmiera, Latvija
Vidzemes Augstskolas un Valmieras Kultūras centra jauniešu koris “Skan” ielūdz uz Mārtiņa Freimaņa dziesmu koncertprogrammu “Tu esi mans draugs…”. Tajā koris “Skan”, solisti, pavadošā grupa un mūsdienu deju grupa “Baltā” izdziedās un izdejos Mārtiņa Freimaņa skaistākās un iemīļotākās dziesmas “Dzīve kā košums”, “Kad Ēģiptē sniegs”, “Paspēlēsim paslēpes”, “Zvaigžņu kabarē” un daudzas citas.
Koncertā piedalīsies:
Vidzemes Augstskolas un Valmieras Kultūras centra jauniešu koris “Skan”
Solisti – Nora Urbāne, Aleksandrs Aleksis Tuņķelis, Regnārs Nerips, Nauris Rolavs
Pavadošā grupa – Pauls Arnicāns, Māris Orehovs, Didzis Soste, Viesturs Samts
Mūsdienu deju grupa “Baltā”
Koncerta mākslinieciskais vadītājs – Rūdolfs Bērtiņš
Biļetes: 5-7 EUR. Ar Valmieras kultūras karti 1 EUR atlaide.

Mākslīgā intelekta opera "Andromeda"
2024-03-02 15:00 - 16:00 | Valmieras Kultūras centrs, Rīgas iela 10, Valmiera, Latvija
17. gadsmita operas “Andromeda” partitūra ir pazudusi, saglabājies tikai tās librets. Latvijas un Lietuvas komponistu un mākslinieku kolektīvs, izmantojot mākslīgo intelektu radījuši operu, balstoties uz komponista Marko Skači (Marco Scacchi) citu darbu mūzikas valodu. Kaut arī stilistika ir līdzīga agrīnā baroka operai, lēmumus par mūzikas valodu pieņēma šodienas cilvēki un mākslīgais intelekts. Var teikt, ka tā ir baroka operas rekreācija ar 21. gadsimta ietekmi.
Opera tapusi par godu Viļņas 700 gadu jubilejai un festivālā notiks šī unikālā notikuma koncertieraksta pasaules pirmizrāde.
Autori: MĀKSLĪGAIS INTELEKTS, MANTAUTAS KRUKAUSKAS (LT), MĀRIS KUPČS (LV), ŽILVINAS VINGELIS (LT), VIKTORIJA RAMANAUSKAITĖ (LT), RIMAS SAKALAUSKAS (LT), SIMAS SIRUTAVIČIUS (LT)
Ieeja bez maksas
SEANSI 27.02. PLKST. 19.00 UN 2.03. PLKST. 15.00 VALMIERAS KULTŪRAS CENTRA 2. STĀVA ZĀLĒ!
Valmieras Starptautisko multimediju festivālu organizē Story Hub un Valmieras novada pašvaldība.

Mākslas instalācija "Dievišķā ģeometrija"
2024-02-29 17:00 - 2024-03-02 22:00 | Vecpuišu parks
No 26. februāra līdz 3. martam norisināsies otrais Valmieras Starptautiskais multimediju festivāls, kura programmā šogad iekļauti mākslinieki no Latvijas, Igaunijas, Lietuvas, Kanādas un Norvēģijas.

DIEVIŠĶĀ ĢEOMETRIJA
Norises vieta: Vecpuišu parks
Norises laiks: 29.02., 1., 2.03., plkst. 17.00 – 22.00
Autori: Those Guys Lighting (Latvija)
“Dievišķā Ģeometrija” ir mākslas instalācija, kas iemieso apļa būtību kā vienības un bezgalības simbolu. Šī instalācija, kas sastāv no 24 lāzeriem, izkārtotiem apļa formā, simbolizē visu lietu vienotību un savstarpējo saistību. Kā bezgalīgs un nekad neatkārtojams skaitlis, π – Pi atspoguļo apļa mūžīgo dabu un tā nozīmi dažādās kultūrās un reliģijās. “Dievišķā ģeometrija” aicina skatītājus aizdomāties par Visuma bezgalīgo dabu, visu būtņu savstarpējo saistību un matemātiskās un mākslinieciskās izpausmes skaistumu.

Multimediālā performance "Teleempātija"
2024-02-29 16:00 - 2024-03-02 20:00 | Valmieras Pārgaujas Valsts ģimnāzija
TELEEMPĀTIJA
Norises vieta: Pārgaujas Valsts ģimnāzijas bijušais peldbaseins
Norises laiks: 29.02., 1. un 2.03., plkst. 16.00-20.00
Multimediju mākslinieka Mārtiņa Dāboliņa un komponista Džeikina Pusona (Jachin Pousson) veidotā multimediālā performance “Teleempātija” ļaus ielūkoties reālā laika smadzeņu procesos. Mākslinieki trīs dienu garumā sevi pakļaus 27 dažādām pieredzēm ar mērķi noskaidrot, vai emocijas, ko mēs izrādām ar sejas ekspresijām, ir tādas pašas, kā mēs jūtamies iekšēji. Skatītāji varēs vērot performances un projekcijas, kas attēlos abu mākslinieku smadzeņu darbību reāllaikā.

Performatīvs eksperiments "Analogā klātbūtne"
2024-02-28 19:00 - 20:00 | Valmieras Kultūras centrs, Rīgas iela 10, Valmiera, Latvija
Es esmu skaņa un skaņa ir deja
MĀKSLINIEKU DUETS IEVAKRISH UN ELEKTRONISKĀS MŪZIKAS MĀKSLINIEKS LEO NOVUS
Ieeja bez maksas!
Analogā klātbūtne ir jauns sadarbības projekts starp duetu IevaKrish un elektroniskās mūzikas mākslinieku Leo Novus. Mākslinieki ir satikušies, lai dotos kopīgā izpētes ceļojumā. Valmieras Starptautiskajā multimediju festivālā būs iespēja redzēt šīs sadarbības pirmo soļu rezultātu – eksperimentu, kura mērķis ir pārdefinēt attiecības starp skaņu un kustību. Modulāro sintezatoru skaņa veidosies tiešā dejotāja kustības ietekmē, tādejādi veidojot horeogrāfisku iejaukšanos mūzikā. Šajā vakarā skatītājiem būs iespēja būt pirmajiem lieciniekiem šim eksperimentam, sarunāties ar māksliniekiem, kā arī piedzīvot Leo Novus solo performanci.
Projekts radies “Story Hub”, biedrības “Tuvumi” un “Erica Synths” sadarbības rezultātā.
Valmieras Starptautisko multimediju festivālu organizē Story Hub un Valmieras novada pašvaldība.

Mākslīgā intelekta opera "Andromeda"
2024-02-27 19:00 - 20:00 | Valmieras Kultūras centrs, Rīgas iela 10, Valmiera, Latvija
17. gadsmita operas “Andromeda” partitūra ir pazudusi, saglabājies tikai tās librets. Latvijas un Lietuvas komponistu un mākslinieku kolektīvs, izmantojot mākslīgo intelektu radījuši operu, balstoties uz komponista Marko Skači (Marco Scacchi) citu darbu mūzikas valodu. Kaut arī stilistika ir līdzīga agrīnā baroka operai, lēmumus par mūzikas valodu pieņēma šodienas cilvēki un mākslīgais intelekts. Var teikt, ka tā ir baroka operas rekreācija ar 21. gadsimta ietekmi.
Opera tapusi par godu Viļņas 700 gadu jubilejai un festivālā notiks šī unikālā notikuma koncertieraksta pasaules pirmizrāde.
Autori: MĀKSLĪGAIS INTELEKTS, MANTAUTAS KRUKAUSKAS (LT), MĀRIS KUPČS (LV), ŽILVINAS VINGELIS (LT), VIKTORIJA RAMANAUSKAITĖ (LT), RIMAS SAKALAUSKAS (LT), SIMAS SIRUTAVIČIUS (LT)
Ieeja bez maksas
SEANSI 27.02. PLKST. 19.00 UN 2.03. PLKST. 15.00 VALMIERAS KULTŪRAS CENTRA 3. STĀVA ZĀLĒ!
Valmieras Starptautisko multimediju festivālu organizē Story Hub un Valmieras novada pašvaldība.

Interaktīva gaismas instalācija "Sajūtu portāls"
2024-02-26 17:00 - 2024-03-03 21:00 | Pie Dīvaliņa pļavām
No 26. februāra līdz 3. martam norisināsies otrais Valmieras Starptautiskais multimediju festivāls, kura programmā šogad iekļauti mākslinieki no Latvijas, Igaunijas, Lietuvas, Kanādas un Norvēģijas.

SAJŪTU PORTĀLS
Norises vieta: pagrieziens no Dīvaliņa ielas un brīvdabas estrādi
Norises laiks: 26.02. – 3.03., plkst. 17.00 – 21.00
Autori: Gala Stage (Igaunija)
“Sajūtu portāls” ir interaktīva gaismas instalācija, kas simbolizē pāreju no ikdienas trauksmes un steigas uz iekšēju mieru un apzinātību. Tas atrodas vietā, kur pilsēta satiekas ar dabu, un aicina ieklausīties vissmalkākajās sajūtu niansēs, lai palīdzetu mums atmest visu lieko un kļūt redzīgākiem un jūtīgākiem.

Apmeklējums bez maksas.

Virtuālās realitātes darbu sērija
2024-02-26 14:00 - 2024-03-02 19:00 | Valmieras bibliotēka
No 26. februāra līdz 3. martam norisināsies otrais Valmieras Starptautiskais multimediju festivāls, kura programmā šogad iekļauti mākslinieki no Latvijas, Igaunijas, Lietuvas, Kanādas un Norvēģijas.

VIRTUĀLĀS REALITĀTES DARBU SĒRIJA
Cēsu iela 4 (Vidzemes augstskolas un Valmieras Integrētās bibliotēkas vestibils)
Norises laiks: 26.02.-1.03., plkst. 14.00 – 19.00, 2.03. 11.00 – 16.00
Sadarbībā ar vienu no pasaules nozīmīgākajiem multimediju festivāliem “MUTEK”, kas pirms 25 gadiem dibināts Kanādā, festivālā tiks piedāvātas trīs virtuālās realitātes mākslas darbu kolekcijas, kuras veidojuši mākslinieki France Džobina (France Jobin) un Markuss Hekmans (Markus Heckmann), Kloja Aleksandra Tomsone (Chloe Alexandra Thompson) un Metjū Edvards (Matthew Edwards), kā arī Line Katčo (Line Katcho). Mākslas darbi no unikālām dzīvām performancēm ir pārtapuši virtuālās realitātes pieredzēs, kas dod iespēju tos pieredzēt mākslas baudītājiem visā pasaulē un parāda mūsdienu tehnoloģiju piedāvāto mākslas formu daudzveidību un iespējas.

Gaismas instalācija "Parādības blakus"
2024-02-26 10:00 - 2024-03-03 20:00 | Laukums pie Valmieras Kultūras centra, Rīgas iela 10, Valmiera, Latvija
No 26. februāra līdz 3. martam norisināsies otrais Valmieras Starptautiskais multimediju festivāls, kura programmā šogad iekļauti mākslinieki no Latvijas, Igaunijas, Lietuvas, Kanādas un Norvēģijas.

PARĀDĪBAS BLAKUS
Norises vieta: Laukums pie Valmieras kultūras centra
Norises laiks: 26.02.-3.03., 24/7
Apvienība “Orbīta” (Semjons Haņins, Artūrs Punte, Vladimirs Svetlovs, Sergejs Timofejevs) īpaši festivālam radījusi dialoģisko gaismas instalāciju pilsētvidē “Parādības blakus”, kas būs multimediāls priekšmetu priekšnesums, ko izspēlē divi nepareizi novietoti automobiļi, kas savstarpēji sarunājas.

VISAS FESTIVĀLA NORISES BEZ MAKSAS!

Papildinātās realitātes darbu sērija
2024-02-26 08:00 - 2024-03-03 20:00 | Valmiera
No 26. februāra līdz 3. martam norisināsies otrais Valmieras Starptautiskais multimediju festivāls, kura programmā šogad iekļauti mākslinieki no Latvijas, Igaunijas, Lietuvas, Kanādas un Norvēģijas.

PAPILDINĀTĀS REALITĀTES DARBU SĒRIJA
Norises vietas: Valmieras autoosta, Valmieras dzelzsceļa stacija, Vecpuišu parks, Brīvdabas estrāde, laukums pie t/c Valleta
Norises laiks: 26.02.-3.03., 24/7
Jauno mediju mākslinieki Līga Spunde, Līga Vēliņa, Alvis Misjuns un Lauris Taube festivālā piedalīsies ar papildinātās realitātes mākslas darbiem dažādās pilsētas vietās. Darbi tematiski pievēršas gan Valmieras pilsētvides izziņai, gan kultūrvēstures aspektiem. Tie ir mākslas darbi publiskā telpā, kas ar lietotnes Art+ palīdzību veido saspēli ar apkārt esošo un ļauj ieraudzīt pilsētu pavisam citā gaismā.

Normunds Rutulis, Mārtiņš Kanters, Dainis Skutelis. Koncerts "Serenādes"
2024-02-24 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
Serenāde ir mīlas dziesma, ko sensenos laikos, kāds karsti iemīlējies bruņinieks, dziedāja savai iecerētai zem viņas logiem stīgu instrumentu pavadībā. Šodien vārds serenāde daudziem no mums saistās ar Itāliju, Gondolām, skaistām, liriskām dziesmām, saldām konfektēm un mīlas stāstiem.
Bet īstenībā serenādes muzikālo skaidrojumu mēs varam attiecināt uz visām tām melodiskajām dažādu žanru dziesmām, kurās apdzied šo brīnišķo un reizē neprātīgo laimes sajūtu, ko sauc par mīlestību.
Mūzikai nav žanru un laika robežu. Visskaistākās serenādes ir radījuši un izpildījuši komponisti un dziedātāji visos laikos un visās pasaules valstīs. Un arī dažādu vecumu klausītājiem un skatītājiem, klausoties serenādes, vienlīdz labi iet pie sirds gan leģendārā neapolitāniešu dziesma “O sole mio” vai Gipsy Kings dziedātā “Volare”, gan Preslija “Love Me Tender”, vai Kokera “You are so beautiful”. Jebkurš vīrietis, ja vien pa īstam kādu mīl, labprāt viņai nodziedātu Mielava “Tu saviļņoji mani”, Paula Dzejnieka mīlas vārdus vai arī Kalniņa “Mīlestība divreiz neatnāk” un daudzas citas leģendāras serenādes.
Bet, ja pietrūkst drosmes vai nav vajadzīgo iemaņu, vai esat mazliet kautrīgs, dāvājiet viens otram prieku, apmeklējot serenāžu koncertu, kurā visu šo un vēl daudz ko neaizmirstamu baudīsiet trīs brīnišķīgu dziedātāju – Daiņa Skuteļa, Normunda Rutuļa un Mārtiņa Kantera
izpildījumā. Par skaņdarbu izvēli un labskaņu rūpēsies lieliski mūziķi Jura Kristona vadībā.
Atnāciet uz koncertu un dāviniet mīļotajiem Serenādes!
Biļetes – “Biļešu Paradīzē”

Grupas «Galaktika» jaunā albuma prezentācijas koncerttūre «Mums pieder tik daudz»
2024-02-23 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
2024. gada ziemā un pavasarī – no janvāra līdz aprīlim – populārā šlāgermūzikas grupa «Galaktika» dosies Latvijas koncerttūrē, kuras laikā tiks prezentēts arī jaunais albums «Mums pieder tik daudz». Koncerti notiks teju visu Latvijas pilsētu kultūras namos un koncertzālēs, turklāt abiem grupas dibinātājiem – solistam Normundam Zušam un taustiņinstrumentālistam Vitoldam Gorņevam – pievienosies pavadošā grupa «Crazy Daisy», kurā muzicē Raitis Keišs – bass, Gatis Ivans – ģitāras, Mikus Rullis – bungas, Haralds Stenclavs – taustiņinstrumenti.
Grupas dalībnieki saka: «2019. gadā tika plānots izdot trešo studijas albumu un, ar priecīgu sirdi, doties pie jums, taču tad, uznākot lielās dižķibeles gadiem, viss aprāvās, un dziesmas palika neizdziedātas un neizklausītas… Tāpēc šobrīd mēs nākam pie jums ar jaunu albumu un Vislatvijas koncerttūri «Mums pieder tik daudz». Tas ir prieka mirklis, jo atkal varam būt kopā, varam viens otram sniegt labas emocijas – gan ar jaunām dziesmām, gan – pats galvenais – līdzāsbūšanu. Albumā iekļautas gan pirmspandēmijas laikā tapušās, gan klausītāju jau iemīļotās dziesmas «Lai mīlestības nepietrūkst», «Lai put pa gaisu», «Vasara Tevī» u.c. Esam arī ražīgi pastrādājuši, lai varētu jūs pārsteigt ar jaunumiem, un to būs daudz! Jums, skatītāji, esam sarūpējuši arī īpaši patīkamus pārsteigumus, un katru tikšanās mirkli droši varēs saukt par lielkoncertu, jo kopā ar mums uz skatuves būs arī kāds no jums. Visas koncerttūres laikā dzīvu un kvalitatīvu skanējumu palīdzēs nodrošināt mūsu draugi – grupa «Crazy Daisy».
Populāro grupu «Galaktika» dibināja divi talantīgi mūziķi – Normunds Zušs un Vitolds Gorņevs. Normunds Zušs ir mūzikas skolotājs, vadījis vairākus korus. Nu jau vairākus gadus Normunda balss skan arī «Latvijas Radio 2» ēterā, viņš vada arī populāro raidījumu «Latvijas sirdsdziesma», savukārt pagājušā gada nogalē Normunds sāka jaunu muzikālu projektu «Aiz horizonta», kurā piedalās viņa draugs un radio kolēģis Kaspars Markševics un Liepājas teātra dziedošais aktieris un autosportists Viktors Ellers.

Ievas Kerēvicas koncerts "Romantika"
2024-02-22 19:00 - 21:00 | Kocēnu kultūras nams, Alejas iela 3, Kocēni
Mūziķe, dziedātāja Ieva Kerēvica piedāvā jaunu koncertprogrammu “Romantika”. Koncerta pirmajā daļā izskanēs dziesmas no dziedātājas jaunā albuma ar tādu pašu nosaukumu. Klausītāji varēs dzirdēt mākslinieces pašas radītas dziesmas latviešu valodā.
Savukārt koncerta otrajā daļā izskanēs jau labi zināmas un tautā iemīļotas citu latviešu komponistu dziesmas, kuras savā repertuārā iekļāvusi Ieva.
“Šī koncertprogramma ir ļoti personiska. Tajā ir izteikts tas, ko vienkārši pateikt ir bijis neiespējami, taču mūzikas valodā viegli. Mēs katrs vārdu “romantika”, saprotam atšķirīgi, un katram tā ir savā sajūtu skaņkārtā. Šīs dziesmas ir stāsti no manas pieredzes, kā arī vērojumi no citu cilvēku dzīvēm. “
Koncertā piedalīsies dziedātāja Ieva Kerēvica un pianists Madars Kalniņš.
Biļetes cena: 18 EUR. Pasākuma dienā – 20 EUR. Pirms koncerta biļetes varēs iegādāties Kocēnu Kultūras namā.

Fado dīvas Kukas Rosetas koncerts
2024-02-21 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
2024. gada februārī Latvijā ar trīs koncertiem atgriezīsies portugāļu jaunās fado paaudzes zvaigzne Kuka Roseta (Cuca Roseta). Fado tradīcija jau sen ir kļuvusi par Portugāles muzikālo vizītkarti, dvēseles mūzika, kas vēsta par skumjām un ilgošanos. Šo mūzikas žanru īpaši iemīļojuši ir arī Latvijas klausītāji.
Kuka Roseta ir viena no mūsdienu atzītākajām un pieprasītākajām portugāļu fado izpildītājām. Kuka Roseta nav tikai skaista balss. Viņas unikālais dziedāšanas veids liek publikai aizturēt elpu un aizskar dziļākās dvēseles stīgas. Pati dziedātāja stāsta, ka pārstāv jauno fado paaudzi. Šis fado vēsta par ilgām un melanholiju mazliet “priecīgākā” veidā. Portugāļu valodā ir pat īpašs jēdziens kā apzīmē šo dvēseles stāvokli – “saudades”.
Dziedātāja ir izdevusi septiņus studijas albumus. Debijas albumu “Cuca Roseta” producējis ievērojamais pasaules mūzikas producents Gustavo Santaolalla, kurš saņēmis Grammy un Oskara balvas. Nākamo albumu “Riu” producēja brazīļu meistars Nelsons Motta. Šī albuma panākumi bija milzīgi, un pavēra ceļu sadarbībai ar tādām leģendām kā Braienu Adamsu, Hulio Iglesiasu, Džavanu, Deividu Bisbalu, Horhi Dreksleru, Aivanu Linu un daudziem citiem.
Kuka ir koncertējusi uz visām nozīmīgākajām Portugāles skatuvēm, uzstājusies vairāk nekā 40 pasaules valstīs, dziedājusi Romas pāvestiem Benediktam XVI un Franciskam, Spānijas un Zviedrijas monarhiem. Arī Latvijā Kuka ieradīsies pēc turnejām Dienvidamerikā un Ķīnā.
Kuka Roseta ir izdevusi albumu “Amalia por Cuca Roseta”, kurā iedziedājusi portugāļu fado leģendas Amālijas Rodrigešas dziesmas savā versijā.
Albumā “Meu”, dziedātājā debitē ar sevām kompozīcijām. Šis albums ir izpelnījies milzīgu publikas mīlestību. Albums ir kā muzikāls ceļojums Portugāles mūzikas kultūrā, sākot no folkloras, beidzot ar džezu, fado un mūsdienu populāro mūziku.
Koncerti Latvijā norisināsies VEF Kultūras pilī 20. februārī, Valmieras Kultūras centrā 21. februārī un Ādažu Kultūras centrā 22. februārī.
Biļetes pieejamas “Biļešu Paradīzes” kasēs un www.bilesuparadize.lv. Tuvojoties koncertiem, biļešu cenas tiks paaugstinātas.

Danču vakars ar Tautas mūzikas kopu
2024-02-17 18:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
17.februārī plkst. 18.00 Valmieras Kultūras centrā norisināsies pirmais Danču vakars kopā ar Tautas mūzikas kopu. Valmieras Kultūras centra Tautas mūzikas kopa septembrī sāka savu otro sezonu. Šajā laikā kolektīvs aktīvi piedalījies dažādos pasākumos, kur gan dziedāts, muzicēts, gan arī apgūti tradicionālie latviešu danči.
Tautas mūzikas kopas vadītāja Līga Jeleviča: “Rudenī, Mārtiņdienu godājot, kārtīgi izlustējāmies Jērcēnu pagastā kopā ar folkloras kopu “Mežābele”. Piedalījāmies Sēļu muižas folkloras festivālā “Audz, pupa!”, kur kopā ar citiem muzikantiem gan dziedājām, gan dancinājām dalībniekus un viesus. Ciemojāmies arī Smiltenē pie folkloras kopas “Rudzupuķe”, kur kopā muzicējām un mācījāmies viens no otra tradicionālos dančus. Ziemas saulgriežos iepriecinājām Valmieras bērnudārza bērnus un vecākus, iepazīstinot ar senču tradīcijām. Maskās tērpušies kopā dziedājām, gājām rotaļās, vilkām bluķi un iesaistījām visus vēl šādās tādās jautrās izdarībās.”
“Nu jau otro gadu kā kolektīvs braucam mācīties jaunus soļus uz dancotāju vidū tik slaveno “Ģikšu danču nakti”, kur visas nakts garumā var izdejoties uz nebēdu un apgūt ne vien latviešu, bet arī kaimiņu tautu tradicionālās dejas. Laipni aicinām visus dancot gribētājus uz Valmieras Kultūras centru 17. februārī! Pati esmu spēlējusi dančus dažādos mūziķu sastāvos, kolektīvos un piedalījusies vairākās meistarklasēs, tradicionālo deju festivālos un nometnēs, taču ar Valmieras Tautas mūzikas kopu šī būs mūsu debija. Esmu sajūsmā par mūsu kolektīva dalībniekiem, kas ir tik radoši un atraktīvi! Kolektīvā esam gan jauni, gan tie, kas tikai sirdī jauni, tomēr, neskatoties uz pieklājīgo gadu skaitu, gatavi apgūt jaunu, pietiekami sarežģītu instrumentu spēli, mācīties dančus un lekt – cik nu kuram tā jauda,” saka Līga Jeleviča.
Ieejas maksa uz Danču vakaru – 5 EUR. Ar Valmieras kultūras karti 1 EUR atlaide. Biļetes var iegādāties “Biļešu Paradīzē”.

Elitas Patmalnieces meistarklase-tikšanās
2024-02-17 14:00 - 16:00 | Kocēnu kultūras nams, Alejas iela 3, Kocēni
Aicinām uz nebijušu, krāsainu un spilgtu notikumu kopā ar mākslinieci Elitu Patmalnieci Kocēnu Kultūras namā!
Kur Elita, tur krāsas, jautrība, košas detaļas, uzdrīkstēšanās, vārdu sakot – prieks! Tā esam pieraduši, un viņa to nemaz nenoliedz: “Kas tad es esmu? Dzīves aktrise! Es esmu māksliniece. Brīvs cilvēks, ko gribu, to daru,” tā Elita Patmalniece.
Visus Elitas studijas apmeklētājus sagaida kopīga zīmēšana un krāsošana, iespēja saņemt sava portreta skici, ko uz vietas uzzīmējusi pati Elita, īpaša mākslinieces darbu mini izstāde, kartiņas un gleznas, krāsainas kleitas, krekli, lakati un trauki.
Interesentiem būs iespēja iegādāties Elitas darbus (kleitas, lakatus, T-kreklus, gleznas, krūzītes) kā arī saņemt mākslinieces autogrāfu.
Jautras sarunas un interesanti stāsti – bez vecuma ierobežojuma, satikšanās vieta, kurā pulsēt pulsē radošums un prieks no A līdz Z! Uz tikšanos Elitas studijā!
Ieejas maksa: 30 EUR (pirmajām 30 biļetēm), vēlāk – 35 EUR. Biļetes pirms pasākuma varēs iegādāties arī Kocēnu Kultūras namā.

Grupas "Credo" koncerts "Skaņas, kas izsaka mīlestību"
2024-02-15 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
2024. gada februārī populārā grupa «Credo» visus romantikas un mūzikas cienītājus aicina uz īpašiem koncertiem Valentīndienas noskaņās – «Skaņas, kas izsaka mīlestību». Koncerti notiks Rīgā, Ogrē, Valmierā un Siguldā, un tajos skanēs gan grupas populārākie skaņdarbi, gan īpašas aranžijas, kas pieskaņoti šo īpašo koncertu romantiskajai noskaņai.
Mūziķi arī sola, ka koncertos būs daudz muzikālu (un ne tikai!) pārsteigumu, kas klausītājiem radīs neaizmirstamus mirkļus.
«Šie koncerti, kuros godināsim mīlestību, ir īpašs notikums, kuru nevajadzētu palaist garām nevienam mūzikas cienītājam. Mēs pie šīs koncertprogrammas esam strādājuši ilgi un rūpīgi, lai radītu neaizmirstamu vakaru visiem klātesošajiem!» sola grupas dalībnieki.
Kā uzsver pasākuma rīkotāji, Valentīndienas koncerts ar grupu «Credo» noteikti būs viens no šā gada ievērojamākajiem muzikālajiem notikumiem, kas paliks atmiņā visiem, kuri to piedzīvos klātienē!
13. februārī plkst. 19:00 VEF kultūras pilī
14. februārī plkst. 19:00 Ogres kultūras centrā
15. februārī plkst. 19:00 Valmieras Kultūras centrā
16. februārī plkst. 19:00 Siguldas “Devons”

Koncerts "Jauna jauda". Patrisha, "Rīmdari", deju grupas "Baltā" un "Divided"
2024-02-14 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
14.februāra vakarā, plkst.19.00 aicinām uz jaudīgas un pozitīvas enerģijas piepildītu otro koncertu cikla “Jauna jauda” koncertu. Koncertā piedalīsies dziedātāja, dziesmu autore un radio personība Patrisha, repmūzikas apvienība, grupa “Rīmdari”, mūsdienu deju grupa “Baltā” un deju grupa “Divided”.
Dziedātāja Patrisha plašākai auditorijai debitēja 2019. gadā, izdodot četrus singlus un minialbumu izdevniecības “Universal Music Group” paspārnē, kā arī saņemot “Zelta mikrofona 2019” balvu par labāko gada debiju. Patrisha dzied un uzstājas jau kopš agras bērnības – viņa piedalījusies vairāk nekā 60 vokālistu konkursos, gūstot godalgas gan Latvijā, gan ārvalstīs, un jau no 15 gadu vecuma uzstājusies ar savu pavadošo sastāvu.
Repmūzikas apvienību “Rīmdari” pārstāv Reinis Radziņš (Reinis Ragga), Jānis Broks (Brokss), Jānis Bendiks (Marshals) un Krišs Baglais. Zīmīgi, ka visi grupas dalībnieki ir no Cēsu puses un Latvijas hiphopa aprindās pazīstami kā solo izpildītāji. Grupai ir svarīgi, lai vēstījums tekstos ir uztverams un skanējums ir muzikāls, tādēļ teksti tiek pasniegti klasiska hiphopa manierē un pavadījumi tiek pašu radīti vai rūpīgi piemeklēti.
Kopā ar Patrishu un “Rīmdariem” koncertā uzstāsies divas deju grupas no Valmieras – mūsdienu deju grupa “Baltā” un deju grupa “Divided”.
Ieeja: 10 EUR.

Comedy Latvia stand-up komēdija
2024-02-10 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
10.februārī plkst. 19.00 uz stand-up komēdiju aicina Comedy Latvia komiķi Kalvis Troska, Aleksandrs Guzenko, Jānis Kreičmanis, Kārlis Strautiņš un Kaspars Žilins.
Biļetes: 10-15 EUR. Ar Valmieras kultūras karti 1 EUR atlaide.
Komiķu joki var ietvert tēmas, kas ieteicamas vecumam 16+.
